དམ་ཅན་ཆོས་ཀྱི་རྒྱལ་པོ་ལ་གཏོར་འབུལ་འཕྲིན་བཅོལ་ཚིགས་བཅད་དུ་བསྡེབས་པ།
༄༅།  ། དམ་ཅན་ཆོས་ཀྱི་རྒྱལ་པོ་ལ་གཏོར་འབུལ་
འཕྲིན་བཅོལ་ཚིགས་བཅད་དུ་
བསྡེབས་པ་བཞུགས་སོ།  །  ༄༅༅།  ། བླ་མ་དང་འཇམ་དཔལ་གཤིན་རྗེའི་གཤེད་ལ་ཕྱག་འཚལ་ལོ།  ། དམ་ཅན་ཆོས་ཀྱི་རྒྱལ་པོ་ལ་གཏོར་མ་ཕུལ་ནས་འཕྲིན་ལས་བཅོལ་བ་ཚིགས་སུ་བཅད་པར་བསྡེབས་པ་ནི་འདི་ལྟར་མཆོད་གཏོར་རྣམས་རྒྱས་པར་ན་ཆོ་གའི་གཞུང་ལྟར་བྱིན་གྱིས་བརླབས་པའམ།  ཡང་ན་སྐད་ཅིག་དཀྲོང་བསྐྱེད་བྱས་ལ།  ཨོཾ་ཧྲཱི་ཥྚཱིས་བསངས།  སྭ་བྷཱ་ཝས་སྦྱངས།  སྟོང་པའི་ངང་ལས།  ཡཾ་ལས་རླུང་རཾ་ལས་མེ་ཨ་ལས་མི་མགོའི་སྒྱེད་པུ་གསུམ་གྱི་སྟེང་དུ་ཨ་ལས་བྱུང་བའི་ཐོད་པ་ཡངས་ཤིང་རྒྱ་ཆེ་བའི་ནང་དུ་གཏོར་མ་ཤ་ལྔ་བདུད་རྩི་ལྔ་སྦྱངས་རྟོགས་སྦར་གསུམ་བྱས་པ་ལས་བྱུང་བའི་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱ་མཚོར་གྱུར།  ཨོཾ་ཨཱཿཧཱུཾ།  ལན་གསུམ།  ཧཱུཾ།  བདག་ཉིད་གཤིན་རྗེ་གཤེད་པོར་གསལ་བ་ཡི།  ། ཐུགས་ཀའི་ཧཱུཾ་ཡིག་འོད་ཀྱི་ལྕགས་ཀྱུ་ཡིས།  ། ལྷོ་ཕྱོགས་རིམ་པ་བདུན་གྱི་ས་འོག་ནས།  ། ཆོས་ཀྱི་རྒྱལ་པོ་འཁོར་བཅས་གཤེགས་སུ་གསོལ།  ། མདུན་དུ་པདྨ་ཉི་མ་མ་ཧེའི་སྟེང་།  ། རབ་བརྗིད་ཆར་སྤྲིན་མདོག་ཅན་སྲིན་པོའི་གཟུགས།  ། ཙཱ་མུནྚི་དང་ཡ་བ་ཏི་ལ་སོགས།  ། ཕྱི་ནང་དགྲ་བགེགས་གཤེད་མར་བརྟན་པར་བཞུགས།  ། རང་བཞིན་མེད་ཀྱང་རྟེན་འབྱུང་སྒྱུ་མའི་འཕྲུལ།  ། ཁྲག་གི་ཨརྒྷཾ་དབང་པོའི་མེ་ཏོག་དང་།  ། ཤ་ཆེན་བདུག་སྤོས་ཚིལ་ཆེན་མར་མེའི་ཚོགས།  ། ཁྲག་ཞག་དྲི་ཆབ་ཤ་རུས་ཞལ་ཟས་དང་།  ། རྐང་གླིང་ཐོད་རྔ་ཕྱི་ནང་གསང་བ་ཡིས།  ། རྟེན་རྫས་མ་ཚང་མེད་པ་ཐམས་ཅད་ཀྱིས།  ། ཐུགས་དམ་བསྐང་ཞིང་ཉམས་ཆག་གསོས་གྱུར་ནས།  ། ཕྱི་ནང་བར་ཆད་ཞི་བའི་དངོས་གྲུབ་སྩོལ།  ། དགྲ་བགེགས་བསྒྲལ་བའི་ཤ་རུས་སྙིང་ཁྲག་སོགས།  ། སྟོང་གསུམ་ལྟར་ཡངས་ཐོད་པའི་སྣོད་དུ་སྤུངས།  ། རྡོ་རྗེ་གསུམ་གྱི་ངོ་བོར་བྱིན་བརླབས་ལ།  ། འཁོར་བཅས་རྔམས་པའི་ཞལ་དུ་འབུལ་གྱིས་བཞེས།  ། ཨོཾ་ཀཱ་ལ་རུ་པ་ས་པ་རི་ཝཱ་ར་ཨི་དམ་བ་ལིང་ཏ་ཁ་ཁ་ཁཱ་ཧི་ཁཱ་ཧི།  ལན་གསུམ།  བཞེས་ཤིག་དམ་ཅན་གཤིན་རྗེའི་ཚོགས།  ། དབྱུག་གུ་དྲུག་ཅུ་རྩ་བཞི་ལས།  ། བྱུང་བའི་བར་ཆོད་ནད་རིམས་དང་།  ། གདོན་བགེགས་འབྱུང་པོ་མ་ལུས་བཟློག། འཆི་བདག་མ་གཏོང་འདོད་ཚེ་འདིར་གཏོང་།  ཐུགས་རྗེ་ཞི་བའི་ངང་ལས་མ་གཡོས་ཀྱང་།  ། མ་རུངས་བསྒྲལ་ཕྱིར་དྲག་པོའི་རྣམ་འགྱུར་ཅན།  ། འཇམ་དཔལ་གཤིན་རྗེ་གཤེད་ཀྱི་བཀའ་སྡོད་ཆེ།  ། ཡབ་ཡུམ་འཁོར་ཚོགས་རྒྱ་མཚོར་བསྟོད་( ༡༦༡ )པར་བགྱི།  ། རྒྱལ་བའི་བསྟན་ལ་གནོད་བྱེད་ཐམས་ཅད་དང་།  ། ཁྱད་པར་ཡུལ་འདིའི་ཆོས་འབྱོར་བདེ་སྐྱིད་ལ།  ། གནོད་ཅིང་འཚེ་བའི་མི་དང་མི་མིན་རྣམས།  ། རྡུལ་ཕྲན་བཞིན་དུ་བརླག་པའི་འཕྲིན་ལས་མཛོད།  ། བདག་ཅག་ལས་དང་བྱ་བ་མ་ལུས་པ།  ། ཆོས་མིན་དབང་དུ་ནམ་ཡང་མི་འགྲོ་བར།  ། བསྟན་པའི་ཞབས་འདེགས་འགྲོ་བའི་ཕན་བདེའི་རྒྱུར།  ། མཐུ་སྟོབས་རྫུ་འཕྲུལ་དཔུང་གིས་བསྒྱུར་བར་མཛོད།  ། ཡང་སྒོམས་ཆོས་ཀྱི་རྒྱལ་པོ་ཙོང་ཁ་པའི།  ། ལུགས་སྲོལ་དྲི་མེད་བསྟན་པའི་རྒྱལ་མཚན་ཆེ།  ། སྲིད་རྩེའི་བར་དུ་བསྒྲེང་བའི་བསམ་འཕེལ་ལས།  ། འདོད་དགུའི་ཆར་ཆེན་བསྙིལ་བའི་འཕྲིན་ལས་མཛོད།  །
ཅེས་དམ་ཅན་ཆོས་ཀྱི་རྒྱལ་པོ་ལ་གཏོར་འབུལ་འཕྲིན་བཅོལ་ཚིགས་བཅད་དུ་བསྡེབས་པ་འདི་ནི་དད་ལྡན་དགེ་སློང་ཕུན་ཚོགས་ཞེས་པ་དོལ་ཐོག་དགོན་པའི་གྲྭ་རིགས་ཉིད་ཀྱི་འདོད་པ་ལྟར་བདག་ལམ་བྲག་བླ་མས་དར་རྒྱས་དགོན་དུ་ཆོ་འཕྲུལ་གྱི་དུས་ཆེན་ཁྱད་པར་ཅན་གྱི་ཚེས་ལ་སྦྱར་བའོ།  ། འདིས་ཀྱང་རྒྱལ་བའི་བསྟན་པ་ཡོངས་སུ་རྫོགས་པ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། ཤུ་བྷཾ་མསྟུ་སརྦ་ཛ་ག་ཏཾ།  མངྒཱ་ལཾ། །  ། །